T. Mikuš, poslanec: (2008-07-01):
Ja chválim aktivitu pána podpredsedu vlády, že vypracoval zákon, ktorý určuje všeobecné rámce, ktoré umožnia, aby sme šport rozvíjali na všetkých úrovniach a aby sme zapojili do športového diania všetkých, ktorí môžu niečo urobiť. Dovolím si uviesť ešte takú osobnú poznámku. So športom som priateľ prinajmenšom 40 rokov a vyše 20 rokov som jeden typ športu vyučoval. Dlhé roky som prednášal na telovýchovnej škole. A môžem povedať, že kedysi sme mali naozaj dobrú štruktúru športových súťaží. A aj sme sa tešili pomerne dobrej podpore štátu vo všetkých športoch. Potom prišlo obdobie určitého rozkolu, rozpadu športových zväzov, delenia, nespolupráce, vnútorných bojov. Ja osobne si myslím, že práve tento zákon dáva rámec na to, aby mnohé športové zväzy, ktoré existujú v jednom odvetví, sú dva alebo tri, sa spojili a začali pracovať spoločne, aby vytvorili kvalitnejšiu štruktúru súťaží, aby sa vytvorila kvalitnejšia základňa pre prípravu trénerov, učiteľov a rozhodcov. Niekto by mohol povedať, tento zákon nehovorí o výchove učiteľov, trénerov a rozhodcov, ale ten, kto zákon pozorne číta, môže tam nájsť pasáže, z ktorých jasne vyplýva, že národné zväzy môžu v tejto oblasti urobiť strašne veľa. A mohlo by sa to vyčítať, hovorím znovu, nie je to tam, ale ten, kto pozná súvislosti v športe, ten vie, kto má zodpovednosť. Darmo sa, pani kolegyňa, usmievate, vaše vystúpenie naposledy, by som povedal, bolo motivované len nechuťou podporiť dobrú vec. Ja som presvedčený, že ten, kto chce podporiť dobrú vec, musí jasne vidieť systémové rámce, ktoré tento zákon určuje. Dáva práve priestor na to, aby sa v budúcnosti jednotlivé druhy športov, jednotlivé prierezové činnosti, ktoré súvisia so športom, dopracúvali. Niekto by mohol povedať, nie sú tam športoví lekári a začínajú nám chýbať, ale, páni, práve to je parketa, kde môžu zapracovať jednotlivé športové zväzy, kde môžu zapracovať aj územné samosprávy. Všeličo by sa dalo hovoriť, čo tam nie je, ale rámcový zákon, ktorý vytvára všeobecné podmienky, nemôže hovoriť o konkrétnostiach. Ja osobne si myslím, že je veľmi dôležité, že štát, vláda ako taká a jednotlivé rezorty sa hlásia k systémovej podpore štátu (§ 2). Myslím si, že je to v poriadku. Úlohy iných právnických osôb a národných športových zväzov, znovu hovorím, vytvárajú podmienky na spojenie síl, na vytvorenie kvalitnejšej základne materiálnej, na vytvorenie kvalitnejšej základne výchovnej a, samozrejme, aj na vytvorenie kvalitnejšej štruktúry súťaží. Ďalšia vec. To, že sa v zákone jasne hovorí o tom, kto je považovaný za národný športový zväz, a že sa jednoducho tá hierarchia jednotlivých športových zväzov odvíja od národného olympijského výboru, považujem za veľmi dôležité. Tí, ktorí poznajú problematiku existencie viacerých športov v jednom odvetví, vedia, o čom hovorím. Jednoducho toto vnáša poriadok aj do podpory pre jednotlivé druhy športov. Často sme svedkami toho, že, povedzme, menší športový zväz s menším významom, s menším zastúpením aj v medzinárodných organizáciách, s menšou športovou základňou dostáva na hlavu oveľa väčšiu podporu ako iný športový zväz, ktorý tradične existuje desiatky rokov. Tak ja si myslím, že toto sú mimoriadne dôležité ustanovenia. Veľmi dôležité je o financovaní športu hovoriť. Pozrite, ja zastávam názor, že akýkoľvek prenos kompetencií má byť sprevádzaný, samozrejme, aj prenosom financií, resp. decentralizácia právomocí má byť sprevádzaná aj fiškálnou decentralizáciou. Myslím si, že nemôžeme očakávať, že to bude v tomto zákone, ale práve to, že zákon hovorí o obciach a vyšších územných celkoch ako tých, čo môžu zásadným spôsobom prispieť k rozvoju športu, teda zdravého životného štýlu mládeže, dáva možnosť na to, aby sa potom systémovo postupovalo aj vo fiškálnej decentralizácii. Keď hovoríme o športových talentoch, vážení, a zoberieme si do súvislosti potom ďalšie ustanovenia, ktoré hovoria o úlohe, povedzme, územných samospráv a miestnych samospráv, ktoré majú na starosti stredné školy, resp. základné školy. Tak práve tam vzniká tá niť myšlienková, ktorá umožňuje vytvárať systémovú podporu pre športové talenty od najnižších vekových kategórií až po tie najvyššie vekové kategórie. Takisto si myslím, že je veľmi dôležité (§ 16 ods. 6) hovoriť aj o odmenách a oceneniach. Ja si viem predstaviť, že znovu sa dostaneme do situácie, keď pozdvihneme športovú úroveň a úroveň jednotlivých športov a jednotlivých osobností aj tým, že sa vrátime k udeľovaniu čestných titulov, tak ako je to v mnohých iných krajinách, pre ľudí, ktorí dokázali niečo mimoriadne v danom športe. A tu práve tento zákon, si myslím, vytvára na to možnosť. Antidopingové opatrenia. Vážení páni, ten, kto má záujem, aby mládež športovala zdravo, aby naozaj do športu sa vrátil stopercentný duch fair play, tak ten musí len tieto ustanovenia privítať. Taktiež je veľmi dôležité rozhodovanie sporov. Možno neviete, ale často už sa stalo, že dva športové zväzy slovenské sa súdili na medzinárodnej scéne, a to len preto, že nie je zavedený systémovo poriadok do športovej oblasti. Takisto si myslím, že je veľmi dôležité, že sa zmieňuje tento zákon o paralympijskom výbore a o podmienkach pre zdravotne ťažko postihnutých, čo sa týka prístupu na športoviská a na športové podujatia. V každom prípade, tento zákon je dobrým zákonom, ktorý dáva možnosť na ďalšie špecifické dopracovania v jednotlivých oblastiach. Som presvedčený, že každý, ktorému záleží na zdravom vývoji mládeže, ktorému záleží na tom, aby naša mládež bola naozaj vytrvalá, aby bola čestná, tak tento zákon podporí. Vážený pán podpredseda vlády, chcem vám zablahoželať k tomu, čo ste pripravili, pretože to vytvára naozaj systémový rámec na ďalší rozvoj športu. Ďakujem. (Potlesk.)